Konferensie gehou om beleggers na Eden te lok | Netwerk24
Deur Eugene Gunning 15 Desember 2017 16:38
Mense wat daarin belang stel om die ekonomiese geleenthede in die Eden-gebied te ontgin, moet solank 7 en 8 Maart op 2018 se kalender omkring.
’n Beleggingskonferensie word op dié datums by Oubaai, naby George, onder die vaandel van die Eden-distriksmunisipaliteit gehou.
Die logo van die Eden-distriksmunisipaliteit. Foto: Verskaf
Die Eden-gebied sluit Bitou (Plettenbergbaai), Knysna, George, Mosselbaai, Hessequa (Riversdal, Witsand, Heidelberg, Albertinia), Kannaland (Ladismith, Calitzdorp) en Oudtshoorn in.
Na verwagting sal verteenwoordigers van die munisipaliteite en die privaatsektor die konferensie bywoon. Die tema van die konferensie is: “Tuinroete-beleggingskonferensie: Skep van geleenthede in tyd van globale onsekerheid.”
Voornemende beleggers sal kan skouers skuur met leiers van verskillende samelewingsfere.
Luidens ’n verklaring van deur die Eden-distriksmunisipaliteit sal dit ’n geleentheid wees om die plaaslike ekonomie ’n hupstoot te gee.
Dit sal gedoen word deur onder meer die skep van nuwe sakeondernemings, die uitbreiding van bestaande sakeondernemings, die vestiging van vennootskappe tussen die privaatsektor en die staat, en die skep van werksgeleenthede.
Dr. Willie Cilliers, voorsitter van die AHi Wes-Kaap.Foto: Verskaf
Internasionale afvaardigings van Singapoer, China en Swede is ook genooi.
Dr. Willie Cilliers, voorsitter van die AHi Wes-Kaap, sê dié organisasie is te gunste van die konferensie.
Hy het benadruk dat alle fasette van die sakegemeenskap betrek moet word.
“Ekonomiese groei is ’n prioriteit vir die streek. Dit moet hard gedryf word. Werk kan slegs geskep word as daar ekonomiese groei is.
“Die sakesektor se taak is om volhoubare werksgeleenthede te skep. Die verskillende regeringsfere moet die klimaat skep waarbinne dit kan plaasvind.”
Meer oor: Eden-Distriksmunisipaliteit | Ahi Wes-Kaap | Maatskappye | Munisipaliteit | Beleggers | Sake | Konferensie
Eden se nuwe naam nog nie finaal
Eden kry nuwe naam
US en Eden wil saam die streek laat groei